7. ข้อพิพาททางกฎหมาย

บมจ.อสมท
ไม่มีข้อพิพาททางกฎหมายที่อาจมีผลกระทบด้านลบต่อสินทรัพย์ของบริษัทที่มีจำนวนสูงกว่าร้อยละ 5
ของส่วนของผู้ถือหุ้น ณ วันที่ 17 สิงหาคม 2547
และไม่มีข้อพิพาททางกฎหมายที่กระทบต่อการดำเนินธุรกิจของบริษัทอย่างมีนัยสำคัญ ซึ่ง ณ วันที่ 17
สิงหาคม 2547 นี้ บมจ.อสมท มีข้อพิพาททางกฎหมายที่เกิดจากการประกอบธุรกิจโดยปกติของบริษัท
โดยบริษัทเป็นจำเลยเพียงแค่ 2 คดี ได้แก่ คดีที่บริษัท ฟิวเจอร์ ไฮเทค จำกัด
เป็นโจทก์ฟ้องเรื่องผิดสัญญาซื้อขาย และคดีที่บริษัท เอราวัณ ยูเนียน จำกัด
เป็นโจทก์ฟ้องเรื่องผิดสัญญาจ้าง ซึ่งทั้ง 2 คดีเป็นคดีแพ่ง โดยมีมูลค่าของคดีรวมเป็นเงินทั้งสิ้น 7.3
ล้านบาท ทั้งนี้ คดีความกับบริษัท ฟิวเจอร์ ไฮเทค จำกัดนั้น ศาลชั้นต้นได้ตัดสินยกฟ้องคดีแล้ว
และขณะนี้คดีกำลังอยู่ระหว่างระยะเวลาการอุทธรณ์ ส่วนคดีความกับบริษัท เอราวัณ ยูเนียน
จำกัดยังคงอยู่ในระหว่างการพิจารณาของศาลชั้นต้น

อย่างไรก็ดี บมจ.อสมท
มีข้อพิพาททางกฎหมายที่มิได้เกิดจากการประกอบธุรกิจตามปกติของบริษัทจำนวน 1 คดี
ซึ่งเป็นข้อพิพาทที่เป็นคดีปกครอง ซึ่งมีรายละเอียดโดยสังเขปดังต่อไปนี้

มูลนิธิเพื่อผู้บริโภคและโครงการสื่อสันติภาพ
ได้ฟ้องคดีต่อศาลปกครองให้เพิกถอนมติขององค์การสื่อสารมวลชนแห่งประเทศไทย
(สถานภาพของบริษัทขณะนั้น)
ที่อนุมัติให้ขึ้นราคาค่าบริการโทรทัศน์ระบบบอกรับเป็นสมาชิของกลุ่มยูบีซี เมื่อวันที่ 19 มีนาคม 2542
โดยอ้างว่าการอนุมัติให้ขึ้นราคาค่าบริการเป็นการกระทำที่ไม่คำนึงถึงสิทธิของผู้บริโภค
ทำให้เกิดการผูกขาดกิจการ

วันที่ 23 กันยายน 2546 ศาลปกครองได้พิจารณาพิพากษายกฟ้อง
ผู้ฟ้องคดีทั้งสองอุทธรณ์คำพิพากษาต่อศาลปกครองสูงสุด
ขณะนี้คดีอยู่ในระหว่างการพิจารณาอุทธรณ์ดังกล่าว

อนึ่ง นอกเหนือจากกรณีข้อพิพาททางกฎหมายที่เป็นคดีความในศาลข้างต้นแล้ว
ยังมีกรณีตามหนังสือร้องเรียนที่เลขาธิการคณะกรรมการรณรงค์เพื่อประชาธิปไตย
เลขาธิการคณะกรรมการรณรงค์เพื่อการปฏิรูปสื่อ และผู้จัดการสหพันธ์องค์กรผู้บริโภค
ได้ทำไปยังผู้ตรวจการแผ่นดินของรัฐสภา
โดยขอให้ผู้ตรวจการแผ่นดินของรัฐสภาพิจารณากรณีคณะรัฐมนตรีได้มีมติเมื่อวันที่ 20 กรกฎาคม
2547 ให้แปลงสภาพองค์การสื่อสารมวลชนแห่งประเทศไทย โดยจดทะเบียนเป็นบริษัทมหาชน จำกัด
และกระจายหุ้นในตลาดหลักทรัพย์ฯ ด้วยการกล่าวอ้างว่า
มีปัญหาเกี่ยวกับความชอบด้วยรัฐธรรมนูญในประเด็นสำคัญ ๆ ดังนี้ (ก)
การกำหนดให้บุคคลต่างชาติถือหุ้นได้ไม่เกินร้อยละ 15 (ข)
การนำเอาทรัพย์สินกิจการและคลื่นความถี่ขององค์การสื่อสารมวลชนแห่งประเทศไทยไปแปลงสภาพเป็นหุ้น
(ค) การออกพระราชกฤษฎีกาเพื่อยุบเลิกองค์การสื่อสารมวลชนแห่งประเทศไทย และ (ง)
ความคุ้มครองที่รัฐให้แก่บุคคลผู้ได้อนุญาต สัมปทาน
หรือสัญญาจากองค์การสื่อสารมวลชนแห่งประเทศไทย
พร้อมทั้งขอให้ผู้ตรวจการแผ่นดินของรัฐสภาเสนอเรื่องพร้อมความเห็นต่อศาลรัฐธรรมนูญ
เพื่อพิจารณาวินิจฉัยก่อนที่รัฐบาลจะนำองค์การสื่อสารมวลชนแห่งประเทศไทยไปจดทะเบียนจัดตั้งเป็นบริษัทมหาชน
จำกัด ที่กระทรวงพาณิชย์

ทั้งนี้
ในปัจจุบันผู้ตรวจการแผ่นดินของรัฐสภาอยู่ระหว่างการดำเนินการตรวจสอบเพื่อพิจารณาว่ามีเหตุผลเพียงพอที่จะเสนอเรื่องให้ศาลรัฐธรรมนูญทำการพิจารณาหรือไม่

อย่างไรก็ดี คณะกรรมการกฤษฎีกา ได้เคยให้ความเห็นไว้ในเรื่องเสร็จที่ 463/2547
ในประเด็นเกี่ยวกับการที่องค์การสื่อสารมวลชนแห่งประเทศไทย แปลงสภาพเป็นบริษัทมหาชน จำกัด

แม้ว่าการแปลงสภาพจะมีผลทำให้บริษัทที่จัดตั้งขึ้นเป็นนิติบุคคลต่างหากจากองค์การสื่อสารมวลชนแห่งประเทศไทย
ตามพระราชกฤษฎีกาจัดตั้งองค์การสื่อสารมวลชนแห่งประเทศไทย พ.ศ. 2520 ก็ตาม
แต่บรรดากิจการ สิทธิหนี้
ความรับผิดและสินทรัพย์ขององค์การสื่อสารมวลชนแห่งประเทศไทยที่มีอยู่อย่างไร
และไม่ว่าจะเกิดขึ้นตามกฎหมายใดก็จะโอนมาเป็นของบริษัทอย่างเต็มรูปแบบทั้งหมด
เสมือนเป็นองค์กรเดิมที่จะดำเนินกิจการต่าง ๆ ต่อไป โดยการโอนอำนาจ สิทธิ
และประโยชน์ดังกล่าว ไม่ถือเป็นการจัดสรรคลื่นความถี่ออกใบอนุญาตประกอบกิจการ
หรืออนุญาตให้ประกอบกิจการเพิ่มเติม ตามมาตรา 80 แห่ง พรบ. องค์กรจัดสรรคลื่นความถี่ฯ

ต่อมาเมื่อวันที่ 16 สิงหาคม 2547
ก็ได้มีการประกาศพระราชกฤษฎีกากำหนดเงื่อนไขเวลายกเลิกพระราชกฤษฎีกาจัดตั้งองค์การสื่อสารมวลชนแห่งประเทศไทย
พ.ศ. 2547 ซึ่งได้มีผลใช้บังคับตั้งแต่วันที่ 17 สิงหาคม 2547 เป็นต้นมา
และนายทะเบียนบริษัทมหาชน จำกัด กรมพัฒนาธุรกิจการค้า
กระทรวงพาณิชย์ก็ได้รับจดทะเบียนการจัดตั้งบริษัท อสมท จำกัด (มหาชน) เป็นที่เรียบร้อยแล้ว
เมื่อวันที่ 17 สิงหาคม 2547